ຜູ້ນຳຊົ່ວຄາວຂອງຮອນດູຣັສ ຮັບເອົາ ຂໍ້ຕົກລົງ ເພື່ອຍຸຕິ ວິກິຕການ ທາງດ້ານການເມືອງ
ຂ່າວສຳຄັນອື່ນໆ: ທ່ານນາງຄລິນຕັນ ກ່າວປົກປ້ອງ ນະໂຍບາຍຂອງສະຫະຣັດ ຕໍ່ພວກຫົວໜ້າເຜົ່າ ໃນປາກິສຖານ; ທ່ານໂອບາມາ ປຶກສາກັບພວກນາຍ ທະຫານອະວຸໂສ; ອີຣ່າ
ປະທານາທິບໍດີຮັກສາການຊົ່ວ ຄາວ ຂອງຮອນດູຣັສ ທ່ານ ROBERTO MICHELETTIກ່າວວ່າ ທ່ານພ້ອມແລ້ວທີ່ ຈະລົງນາມ ໃນຂໍ້ຕົກລົງ ທີ່ຈະມອບອຳນາດ ຄືນໃຫ້ແກ່ປະທານາທິບໍດີທີ່ຖືກໂຄ່ນລົ້ມ ທ່ານ MANUEL ZELAYA ແລະເຮັດໃຫ້ວິກິຕການທາງດ້ານການເມືອງ ໃນຮອນດູຣັສ ສິ້ນສຸດລົງ ທ່ານ MICHELETTI ກ່າວໃນ ຕອນແລງວັນພະຫັດ ວານນີ້ວ່າ ທ່ານໄດ້ອະນຸຍາດໃຫ້ ຄະນະເຈຣະຈາ ຂອງທ່ານ ລົງນາມໃນຂໍ້ຕົກ ລົງ ທີ່ເປັນຂີດໝາຍ ໃນການເລີ້ມຕົ້ນ ຂອງການ ສິ້ນສຸດລົງ ກ່ຽວກັບການປະເຊີນໜ້າ ທາງດ້ານການເມືອງ ເປັນເວລາ 4 ເດືອນ ສະພາແຫ່ງຊາດ ຂອງຮອນດູຣັສຍັງຕ້ອງໄດ້ ໃຫ້ການອະນຸມັດ ກ່ຽວກັບ ຂໍ້ຕົກລົງ ດັ່ງກ່າວ ທ່ານ ZELAYAກ່າວວ່າ ທ່ານມີຄວາມຫວັງ ໄປໃນແງ່ດີ ກ່ຽວກັບຂໍ້ຕົກລົງ ທີ່ຈະມອບອຳນາດຄືນໃຫ້ແກ່ທ່ານ ໃນການຖແລງ ທີ່ນະຄອນຫລວງ ອິສລາມາບັດ ຂອງປາກິສຖານນັ້ນຣັຖມຸນຕຣີ ການຕ່າງປະເທດ ສະຫະຣັດ ທ່ານນາງ HILLARY CLINTON ໄດ້ກ່າວຊົມເຊີຍຂໍ້ຕົກລົງນີ້ວ່າ ເປັນຂໍ້ຕົກລົງ ທີ່ມີຄວາມສຳຄັນ ປະວັດສາດ ຣັຖມຸນຕຣີ ການຕ່າງປະເທດ ສະຫະຣັດ ທ່ານນາງ HILLARY CLINTON ໄດ້ກ່າວປ້ອງກັນນະໂຍບາຍ ຂອງສະຫະຣັດ ອີກຄັ້ງນຶ່ງ ຕໍ່ຊາວປາກິສຖານ ທີ່ບໍ່ພໍໃຈຫລາຍ ຂຶ້ນກັບຄວາມຮຸນແຮງທີ່ມີເພີ້ມຂຶ້ນຢູ່ໃນຂົງເຂດ ໃນວັນສຸກມື້ນີ້ ທ່ານນາງCLINTON ໄດ້ໂອ້ ລົມ ທີ່ນະຄອນຫລວງ ອິສລາມາບັດ ກັບພວກ ຜູ້ນຳ ຊົນເຜົ່າ ຈາກເຂດພາກຕາເວັນຕົກ ສຽງເໜືອ ທີ່ມີບັນຫາ ຂອງປາກິສຖານ ສະມາຊິກ ສະພາຄົນນຶ່ງໄດ້ຮຽກຮ້ອງ ໃຫ້ທ່ານນາງ CLINTON ຊອກຫາຊ່ອງທາງ ເຈຣະຈາ ເພື່ອຍຸຕິບັນຫາຂັດແຍ້ງ ໃນອັຟການິສຖານ ແລະຫລັງຈາກນັ້ນ ກໍໃຫ້ຂຍາຍ ການດຳເນີນຄວາມພະຍາຍາມ ມາຍັງປາກິສຖານ ທ່ານນາງ CLINTON ຍິນດີຕ້ອນຮັບ ແນວຄິດກ່ຽວກັບການເຈຣະຈາ ແຕ່ທ່ານນາງ ໃຫ້ຂໍ້ສັງເກດວ່າ ສະຫະຣັດ ຕ້ອງໄດ້ດຳເນີນ ມາຕການຫລັງຈາກ ພວກທາລີບານ ໄດ້ປະຕິເສດ ບໍ່ຍອມມອບໂຕ ພວກຜູ້ນຳ ຂອງກຸ່ມກໍ່ການຮ້າຍAL-QAIDA ທີ່ຮັບຜິດຊອບ ໃນການໂຈມຕີ ເມື່ອວັນວັນທີ 11 ກັນຍາ ປີ 2001 ນັ້ນໃຫ້ແກ່ສະຫະຣັດ ປະທານາທິບໍດີ ສະຫະຣັດ ທ່ານ BARACK OBAMA ພວມທຳການປຶກສາຫາຣື ກັບພວກນາຍທະຫານ ອະວຸໂສ ໃນວັນສຸກມື້ນີ້ ຂະນະທີ່ທ່ານພິຈາຣະນາເບິ່ງວ່າ ຈະສົ່ງທະຫານ ໄປເພີ້ມຕື່ມ ໃນອັຟການິສຖານ ຫລືບໍ່? ທ່ານOBAMA ຈະພົບປະ ທີ່ທຳນຽບ ຂາວ ກັບປະທານ ເສນາທິການປະສົມ ຂອງກອງ ທັບສະຫະຣັດພ້ອມທັງ ພວກນາຍທະຫານອື່ນໆ ຈາກກອງທັບອາກາດ ກອງທັບບົກ ກອງທັບເຮືອແລະທະຫານມາຣີນ ໂຄສົກຂອງທຳນຽບ 5 ແຈກ່າວວ່າ ການພົບປະ ທີ່ວ່ານີ້ ໄດ້ມີຂຶ້ນຂະນະທີ່ ປະທານາທິບໍດີ ໄດ້ມາຮອດ ຈຸດສຸດທ້າຍ ໃນຂັ້ນຕອນ ເຮັດການ ຕັດສິນໃຈຂອງທ່ານ ທ່ານ OBAMA ພວມທຳການ ທົບທວນເບິ່ງ ທາງເລືອກ ກ່ຽວກັບຍຸທສາດໃນການເຮັດສົງຄາມ ຢູ່ອັຟການິສຖານ ຮວມທັງ ຄຳຮ້ອງຂໍ ຈາກຜູ້ບັນຊາການທະຫານອະເມຣິກັນ ໃນປະເທດດັ່ງກ່າວ ນາຍພົນ STANLEY McCHRISTAL ໃຫ້ສົ່ງທະຫານໄປຕື່ມອີກ 40 ພັນຄົນ ທຳນຽບຂາວ ໄດ້ສະແດງ ໃຫ້ເຫັນວ່າ ປະທານາທິບໍດີ ຈະລໍຖ້າໄປຈົນຮອດ ຫລັງການເລືອກຕັ້ງ ປະທານາທິບໍດີ ອັຟການິສຖານ ຮອບສອງ ໃນວັນທີ 7ພະຈຶກ ຈຶ່ງຈະປະກາດໃຫ້ຊາບ ກ່ຽວກັບ ການຕັດສິນໃຈ ຂອງທ່ານ ມີລາຍງານວ່າອີຣ່ານໄດ້ປະ ຕິເສດຕໍ່ແຜນການ ກັ່ນທາດຢູເຣນຽມ ທີ່ໄກ່ເກັ່ຽໂດຍ ອົງການສະຫະປະຊາຊາດ ຂະນະທີ່ ປະທານາທິບໍດີ MAHMOUD AH-MADINEJAD ກ່າວວ່າທ່ານ ຍິນດີຕ້ອນຮັບ ການຮ່ວມມື ໃນດ້ານນິວເຄລັຽ ກັບປະເທດ ຕາເວັນຕົກ ເຈົ້າໜ້າທີ່ ຕາເວັນຕົກທ່ານນຶ່ງ ທີ່ໃກ້ຊິດ ກັບການເຈຣະຈາ ກ່າວວ່າ ອີຣ່ານໄດ້ແຈ້ງໃຫ້ ອົງການພະລັງງານ ປະຣະມະນູສາກົນ ຂອງສະຫະ ປະຊາຊາດຊາບວ່າຕົນຈະບໍ່ຮັບ ເອົາແຜນການ ທີ່ຈະສົ່ງທາດ ຢູເຣນຽມ ໄປກັ່ນໃນຣະດັບຕ່ຳຢູ່ຕ່າງປະເທດ ຂໍ້ສເນີ ທີ່ວ່ານີ້ ແມ່ນແນໃສ່ ເພື່ອປ້ອງກັນ ບໍ່ໃຫ້ອີຣ່ານກັ່ນທາດຢູເຣນຽມເອງ ຈົນເຖິງຈຸດທີ່ ອີຣ່ານສາມາດ ນຳໄປສ້າງ ອາວຸດນິວເຄລັຽໄດ້ ຂໍ້ຕົກລົງ ທີ່ວ່ານີ້ ໄດ້ມີການ ຮັບເອົາແລ້ວ ໂດຍພັກຝ່າຍ ກ່ຽວຂ້ອງອື່ນໆທີ່ພົວພັນນຳ ການເຈຣະຈາ ປະກອບດ້ວຍ ສະຫະຣັດ ຣັດເຊັຽ ແລະຝຣັ່ງ ອົງການພະລັງງານ ປະຣະມະນູສາກົນ ກ່າວວ່າ ຕົນໄດ້ຮັບຄຳຕອບ ໃນຂັ້ນຕົ້ນ ຂອງອີຣ່ານຕໍ່ແຜນການ ດັ່ງກ່າວ ໃນມື້ວານນີ້ ແຕ່ບໍ່ໄດ້ ໃຫ້ລາຍລະອຽດ ເພີ້ມຕື່ມ ລາຍງານ ສະບັບນຶ່ງ ຂອງອົງການ ສະຫະປະຊາຊາດ ທຳນາຍວ່າ ເສຖກິດຂອງເຂດເອເຊັຽ ຈະເລີ້ມ ມີການເຕີບ ໂຕຄືນໃໝ່ອີກ ໃນປີ 2010 ແຕ່ກໍໄດ້ແນະນຳໃຫ້ບັນດາປະເທດ ໃນເຂດເອເຊັຽ ເລີ້ມກາງຕໍ່ ການຄ້າຂາຍ ຢູ່ໃນຂົງເຂດ ຫລາຍຂຶ້ນແລະກາງ ຕໍ່ໜ້ອຍລົງ ໃນການຄ້າ ກັບສະຫະຣັດ ແລະສະພາບຢູໂຣບ ຄະນະກັມມາທິການເສຖກິດແລະສັງຄົມ ຂອງອົງການ ສະຫະປະຊາຊາດ ສຳລັບເຂດ ເອເຊັຽແລະປາຊີຟິກກ່າວໃນມື້ວານນີ້ວ່າ ເຖິງແມ່ນໄດ້ມີການເຕີບໂຕ ຢ່າງເຂັ້ມແຂງ ຢູ່ໃນປະເທດຈີນແລະອິນເດັຽກໍຈິງ ແຕ່ຕລາດການເງິນ ຍັງສືບຕໍ່ ມີຄວາມບໍ່ແນ່ນອນ ແລະຫລາຍໆປະເທດຍັງມີການຂາດດຸນ ງົບປະມານ ເປັນຈຳນວນ ຫລວງຫຼາຍ ພວກນັກຊ່ຽວຊານ ກ່າວວ່າວິກິຕການ ທາງດ້ານເສຖກິດ ຂອງໂລກ ເມື່ອບໍ່ດົນຜ່ານມານີ້ ໄດ້ພາໃຫ້ມີຄົນຫວ່າງງານ ເປັນຈຳນວນຫຼວງຫຼາຍ ແລະກົດດັນໃຫ້ຜູ້ຄົນ ໃນຈຳນວນຫຼາຍຂຶ້ນດຳຣົງຊີວິດ ຢູ່ຕ່ຳກວ່າ ເສັ້ນກຳນົດ ຄວາມທຸກຍາກ ສື່ມວນຊົນຂອງເກົາ ຫລີໃຕ້ ລາຍງານວ່າ ຫົວໜ້າສືບລັບຂອງເກົາຫລີ ໃຕ້ ໄດ້ຖິ້ມໂທດ ໃສ່ເກົາຫລີເໜືອ ກ່ຽວກັບການໂຈມຕີ ທາງອິນເຕີແນັດໃນຕົ້ນປີນີ້ ທີ່ເຮັດໃຫ້ເວັບໄຊທ໌ ຂອງຣັຖບານ ແລະທຸຣະກິດການຄ້າ ໃນເກົາຫລີໃຕ້ແລະສະຫະຣັດ ໃຊ້ການບໍ່ໄດ້ນັ້ນ ອົງການຂ່າວຢອນຮັບ ຂອງເກົາຫລີໃຕ້ ລາຍງານວ່າຫົວໜ້າສືບລັບ ຂອງເກົາຫລີໃຕ້ ທ່ານ WON SEI-HOON ກ່າວຕໍ່ສະມາຊິກ ສະພາແຫ່ງຊາດເກົາຫລີໃຕ້ ໃນອາທິດນີ້ວ່າ ກະຊວງສື່ສານ ຄົມມະນາຄົມ ຂອງເກົາຫລີເໜືອໄດ້ໃຊ້ບ່ອນຢູ່ ທາງອິນເຕີແນັດ ທີ່ເປັນຕົ້ນຕໍ ໃນການໂຈມຕີນັ້ນ ທ່ານເວົ້າວ່າການໂຈມຕີ ໄດ້ຖືກຕິດຕາມ ຮ່ອງຮອຍ ກັບຄືນໄປ ຍັງບ່ອນຢູ່ ທາງອິນເຕີແນັດໃນປະເທດຈີນ ທີ່ກະຊວງສື່ສານ ຄົມມະນາຄົມ ເກົາຫລີເໜືອ ໄດ້ເຊົ່າຈາກຈີນ ໃນລະຫວ່າງ ການໂຈມຕີ ເມື່ອເດືອນກໍຣະກົດ ຜ່ານມານັ້ນ ຫລາຍສິບເວັບໄຊທ໌ທີ່ສຳຄັນໆ ຂອງຣັຖບານ ແລະທຸຣະກິດການຄ້າ ໄດ້ຊັກຊ້າລົງ ຫລືໃຊ້ການບໍ່ໄດ້ດ້ວຍການສັນຈອນໄປມາ ທີ່ເກີດຈາກເຄື່ອງຊອບແວຣ໌ ທີ່ເປັນອັນຕະລາຍທີ່ຕິດຕັ້ງໃສ່ເຄື່ອງ ຄອມພິວເຕີ້ສ່ວນໂຕ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ